ดอลล์ปรับตัวไร้ทิศทาง ขณะตลาดจับตาแนวโน้มเฟดขึ้นดบ.
ดอลลาร์สหรัฐปรับตัวขึ้นลงแตกต่างกันเมื่อเทียบสกุลเงินหลักอื่นๆเมื่อคืนนี้ (14 ส.ค.) ขณะที่นักลงทุนยังคงประเมินความชัดเจนเกี่ยวกับช่วงเวลาในการเริ่มปรับขึ้นอัตราดอกเบี้ยของธนาคารกลางสหรัฐ (FED) หลังจากมีการเปิดเผยข้อมูลเศรษฐกิจที่แข็งแกร่ง
15 ส.ค. 2558

สำนักข่าวอินโฟเควสท์รายงานว่า ค่าเงินยูโรอ่อนค่าลงเมื่อเทียบดอลลาร์สหรัฐที่ระดับ 1.1119 ดอลลาร์สหรัฐ จาก 1.1135 ดอลลาร์สหรัฐ ขณะที่เงินปอนด์เพิ่มขึ้นที่ 1.5651 ดอลลาร์สหรัฐ จากระดับ 1.5612 ดอลลาร์สหรัฐ
ค่าเงินดอลลาร์สหรัฐปรับตัวลงเทียบกับสกุลเงินเยนที่ 124.26 เยน จาก 124.45 เยน และเพิ่มขึ้นเมื่อเทียบกับฟรังก์สวิสที่ระดับ 0.9773 ฟรังก์ จาก 0.9770 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7380 ดอลลาร์สหรัฐ จากระดับ 0.7359 ดอลลาร์
ดอลลาร์สหรัฐปรับตัวไร้ทิศทาง เนื่องจากความไม่แน่นอนเกี่ยวกับจีนหลังจากที่มีการปรับลดค่าเงินหยวน และราคาสินค้าโภคภัณฑ์ที่ร่วงลง ได้สกัดความต้องการลงทุนในสินทรัพย์เสี่ยง นักลงทุนจึงระบายการถึอครองดอลลาร์ ขณะเดียวกัน ก็ยังไม่มีความชัดเจนว่าเฟดจะเริ่มปรับขึ้นอัตราดอกเบี้ยในเดือนหน้าหรือไม่ แม้ว่าสหรัฐได้เปิดเผยข้อมูลเศรษฐกิจที่แข็งแกร่งหลายรายการ
เมื่อคืนนี้ เฟดเปิดเผยว่า การผลิตภาคอุตสาหกรรมปรับตัวขึ้น 0.6% ในเดือนก.ค. ซึ่งบ่งชี้ว่าภาคการผลิตได้ฟื้นตัวขึ้น ขณะที่นักวิเคราะห์คาดว่าเพิ่มขึ้นเพียง 0.4% โดยการผลิตได้ปรับตัวขึ้นติดต่อกันเป็นเดือนที่ 2 ในเดือนก.ค. หลังจากที่ร่วงลง 5 เดือนติดต่อกันจากช่วงต้นปี ส่วนอัตราการใช้กำลังการผลิตในเดือนก.ค.ปรับตัวขึ้น 0.3% สู่ระดับ 78.0% สอดคล้องกับการคาดการณ์ของวิเคราะห์
ด้านกระทรวงแรงงานสหรัฐรายงานว่า ดัชนีราคาผู้ผลิต (PPI) เพิ่มขึ้น 0.2% ในเดือนก.ค. เมื่อเทียบรายเดือน หลังจากเพิ่มขึ้น 0.4% ในเดือนมิ.ย. โดยดัชนีปรับตัวขึ้นเป็นเดือนที่ 3 ในเดือนก.ค. และสูงกว่าที่นักวิเคราะห์คาดว่าจะขยับขึ้น 0.1%
อย่างไรก็ตาม ผลสำรวจของมหาวิทยาลัยมิชิแกนระบุว่า ดัชนีความเชื่อมั่นของผู้บริโภคสหรัฐในช่วงต้นเดือนส.ค.ลดลงมากกว่าคาด สู่ระดับ 92.9 ซึ่งเป็นระดับต่ำกว่า 93.1 ของเดือนก.ค. และต่ำกว่าระดับ 93.5 ที่นักวิเคราะห์คาดการณ์ไว้